It Was Written

***It Was Written*** — ამერიკელი რეპერ Nas-ის მეორე სტუდიური ალბომი, რომელიც გამოიცა ლეიბლზე Columbia Records, 1996 წლის 2 ივნისს. მიუხედავად კრიტიკოსების აღიარებისა, Nas-ის სადებიუტო ალბომმა, *Illmatic*-მა, კომერციულ წარმატებას ვერ მიაღწია, რის გამოც რეპერმა *It Was Written*-ისთვის უფრო მეინსტრიმული ჟღერადობა შეარჩია, რაც ასევე განაპირობა Trackmasters-ის პროდიუსერობამ. *Illmatic*-ის ნედლი, ანდერგრაუნდული ჟღერადობიდან Nas-მა პოპულარულ განგსტა-რეპზე გადაინაცვლა. ალბომი ასევე მოიცავს Nas-ის ხანმოკლედ არსებული ჯგუფის, The Firm-ის დებიუტს, რომელშიც ასევე შედიოდნენ ფოქსი ბრაუნი, AZ, და Cormega.

*It Was Written* კომერციულად წარმატებული აღმოჩნდა. ალბომმა დებიუტი აშშ-ს ბილბორდის საუკეთესო 200-ეულის პირველ ადგილზე მოახდინა, და გამოცემიდან ერთი კვირის შემდეგ მისი 270,000 ასლი გაიყიდა. ალბომს კრიტიკოსებისგან დადებითი გამოხმაურება მოჰყვა, თუმცა, მეინსტრიმული ჟღერადობის გამო, ჰიპ-ჰოპ საზოგადოებაში რეპერის რეპუტაცია დაზიანდა. ალბომს RIAA-ს მიერ მინიჭებული აქვს 3 გზის პლატინის სტატუსი, და კვლავ რჩება Nas-ის ყველაზე გაყიდვად ალბომად. იგი Billboard-ის 100 საუკეთესო ჰიპ-ჰოპ ალბომთა სიაში 57-ე ადგილს იკავებს.

## წარმოშობა და ჩაწერა 
Nas-ის სადებიუტო ალბომი, *Illmatic* (1994), მიუხედავად საყოველთაო აღიარებისა და გავლენისა, კომერციულად იმ დროის სხვა სადებიუტო ჰიპ-ჰოპ ალბომების მაჩვენებლებს ჩამოუვარდებოდა, ვინაიდან Nas-ი მის ჩანაწერთა რეკლამირებაში ჩართული არ იყო. 

1995 წლიდან Nas-მა აქტიურად დაიწყო სხვა რეპერებთან თანამშრომლობა. მან კუპლეტები შეასრულა Kool G Rap-ის სიმღერაზე „Fast Life“ ალბომიდან *4, 5, 6* (1995), და Raekwon-ის სიმღერაზე „Verbal Intercourse“, ალბომიდან *Only Built 4 Cuban Linx. . .* (1995). ამ სიმღერებზე იგი თავს „Nas Escobar-ს“ უწოდებდა.

ამასობაში ფულის ფლანგვის ჩვევის გამო, Nas-ი ფინანსურად რთულ მდგომარეობაში აღმოჩნდა. იგი იძულებული იყო, 1995 წლის Source-ს დაჯილდოების ცერემონიისთვის კოსტუმის საყიდლად ფული ესესხა. კიდევ ერთი ნიუ-იორკელი რეპერის, The Notorius B.I.G-სა და პრომოუტერი Puff Daddy-ს წარმატების შემდეგ, Nas-მა გადაწყვიტა ახალი მენეჯერი, სტივ სტაუტი დაექირავა, რომელმაც რეპერს უფრო მეინსტრიმულ ჟღერადობაზე გადასვლა ურჩია. ამისათვის Nas-მა Trackmasters-თან დაიწყო თანამშრომლობა. გარდა ამისა, ალბომზე მუშაობდნენ DJ Premier, Dr. Dre, Havoc ჯგუფ Mobb Deep-იდან, L.E.S, Live Squad და MC Serch, როგორც აღმასრულებელი პროდიუსერი.

## სიმღერები და ტექსტები 
*It Was Written*-ზე პროდიუსერების მუშაობა განსაკუთრებული დეტალურობითა და დამუშავებით გამოირჩევა. იგი ძლიერ არის დამოკიდებული სემპლებზე და ფანკ ჟანრის ღარებზე, ღითაც ასევე წააგავს ჯი-ფანკს.  ალბომში Nas-ი ხშირად მიმართავს თეატრალურ მაფიოზურ კონცეპტებს და თავს „Nas Escobar-ს“ (შთაგონებულია კოლუმბიელი ნარკობარონ პაბლო ესკობარით) უწოდებს. 

ალბომის შესავალში გარდა Nas-ის მონოლოგისა, ისმის მონების აჯანყება. სიმღერა შეიცავს სემპლებს სემ კუკის სიმღერიდან „A Change Is Gonna Come“ (1964), და The Lost Generation-ის „The Sly, the Slick, and the Wicked-დან“ (1970). პირველი სიმღერა, სახელად „The Message“ მოიცავს Trackmasters-ის პროდაქშენს, ასევე სქრეთჩინგს Kid Capri-ს მიერ. მისი სახელი მიუთითებს Grandmaster Flash and The Furious Five-ს იმავე სახელის მქონე კლასიკად ქცეულ სინგლზე. კრიტიკოსებმა სიმღერა აღწერეს, როგორც „სისხლიანი ნარატივი“ და „Nas-ის ერთ-ერთი ყველაზე ვიზუალურად გამომწვევი სიმღერა“. DJ Premier-ის მიერ პროდიუსირებულ სიმღერაში „I Gave You Power“, Nas-ი ამბავს პირველ პირში, თოფის თვალსაზრისიდან ჰყვება. 

ალბომის სინგლებია „If I Ruled The World (Imagine That)“ და „Street Dreams“. პირველში, კრიტიკოსი ჯ.რ. რეინოლდსის თქმით, „Nas-ი წერს გამოგონილ ანარქიულ სამყაროზე, სადაც დისციპლინა არ არსებობს და კარგი დროები ბატონობენ“. სიმღერაში Nas-ი აცხადებს, რომ იგი „ატიკაში ყველა საკანს გააღებდა/მათ აფრიკაში გააგზავნიდა (ინგლ. "Open every cell in Attica/send them to Africa")“. „Street Dreams“ არის რეპერის ანგარიში იმაზე, თუ რა გავლენა იქონია ნარკოტიკებმა მის სამეზობლოზე. სიმღერა მოიცავს გლუვ ბასურ რიფსა და სუსტ დასარტყამი საკრავების ელემენტებს, ასევე დუეტ Eurythmics-ის სიმღერა „Street Dreams (Are Made Of This)-ის“ (1983) ინტერპოლაციას. ალბომის სიმღერებში ასევე ფიგურირებენ დუეტი Mobb Deep და ჯგუფი The Firm, რომელიც შედგებოდა Nas-ის, AZ-ს, Cormega-სა და ფოქსი ბრაუნისაგან.  ეს უკანასკნელი თავს იჩენს სიმღერა „Affirmative Action-ში“, რომელიც Stylus Magazine-ის ბრეტ ბერლინერმა აღწერა, როგორც „ძალიან მაფიოზური, სიმებითა და კრეშენდოებით, თითქოს პირდაპირ *დიდებული ბიჭებიდან* ჟღერს.“

დუეტ Mobb Deep-ის წევრს, Havoc-ს ალბომიდან ორ სიმღერაში აქვს წვლილი შეტანილი. ესენია „The Set Up“, რომელშიც Nas-ი მისი მეგობრის მკვლელზე შურს იძიებს , და „Live Nigga Rap“, რომელიც Nas-ისა და Mobb Deep-ის ფრისტაილს მოიცავს. თავდაპირველად, „Live Nigga Rap“ სწორედ ამ უკანასკნელთათვის და მათი ალბომ *Hell On Earth*-ისთვის იყო განკუთვნილი, თუმცა დუეტი Nas-ის მენეჯერმა, სტივ სტაუტმა დაარწმუნა, სიმღერა მათთვის გადმოეცათ. სხვა კოლაბორაციებიდან აღსანიშნავია „Nas Is Coming“, რომელზეც ასევე იმუშავა Dr. Dre-მ. სიმღერა Nas-ისა და Dr. Dre-ს დიალოგით იწყება, სადაც ისინი დასავლეთ და აღმოსავლეთ სანაპიროების დაპირისპირებას განიხილავენ და კონფლიქტის უაზრობაზე მიუთითებენ. სიმღერა „Black Girl Lost-ში“ დიდი წვლილი შეიტანა ჯგუფ Jodeci-ს წევრმა, ჯოჯო ჰეილიმ. სიმღერაში Nas-ი აფრიკელ-ამერიკელი ქალების გასაჭირს უსვამს ხაზს. სიმღერის სახელი დონალდ გოინსის იმავე სახელწოდების მქონე წიგნიდან მომდინარეობს. 

## შეფასებები და წარმატება 
*It Was Written*-მა კრიტიკოსებისგან უმეტესად დადებითი შეფასება დაიმსახურა *The Source*-ის მარკ ლანდასმა ალბომს „ჰიპ-ჰოპის ერთ-ერთი ყველაზე ნაყოფიერი მწერალის მიერ ნაამბობი გეტოს მოთხრობებთა აუდიო ანთოლოგია“ უწოდა. ჟურნალ *Vibe*-ის კრის ექსმა ალბომი მისი ჟღერადობის გამო გააკრიტიკა, თუმცა Nas-ის ლირიკა და ფლოუ შეაქო. მიუხედავად ამისა, მან ალბომი Nas-ის სადებიუტო პროექტზე ნაკლებად დამაკმაყოფილებლად ჩათვალა.

## სიმღერების სია 
## სქოლიო 
კატეგორია:Nas-ის ალბომები
კატეგორია:1996 წლის ალბომები